SA seeroeiers verower wêreld in Frankryk | Netwerk24
SA seeroeiers verower wêreld in Frankryk
Suid-Afrikaanse roeiers het Woensdag behoorlik spiere gebult by die Wêreld-seeroeibyeenkoms aan die weskus van Frankryk en nie minder nie as sewe medaljes ingeryg.
Sean Rice vier sy oorwinning in die afdeling vir senior mans by die Wêreld-seeroeibyeenkoms in Frankryk. Foto: Canoephotography.com
Drie van dié medaljes, wat in ses ouderdomskategorieë verower is, was goud.
Die roeiers is met kalm toestande, oor 'n roete van 22 km, begroet, wat beteken dat die wedvaarte in 'n geweldige tempo beslis is.
In die afdeling vir senior mans, het Sean (goud) en Kenny Rice (silwer) die eerste broers geword om die voorste twee plekke by 'n Wêreldbyeenkoms in te neem.
Sean, wat deesdae in Brittanje woon, maar steeds geesdriftig daaroor is om die Groen-en-Goud te dra, was in 2015 ook die wêreldkampioen.
Hayley Nixon op pad na 'n silwermedalje in Frankryk.Foto: Canoephotography.com
In die afdeling vir senior vroue was daar 'n titaniese stryd tussen die Nieu-Seelander Danielle Mackenzie en Suid-Afrika se Hayley Nixon.
Die Kiwi was net-net te sterk en Nixon, die wêreldkampioen in 2017, moes met die silwermedalje tevrede wees.
Suid-Afrika se ander twee goue medaljes is deur die jonger roeiers in sy span verower. Josh Fenn was baas in die o.23-afdeling, terwyl Uli Hart die junior titel syne gemaak het.
Fenn se broer Matt het 'n bronsmedalje in die junior wedvaart gewen, terwyl Kyeata Purchase derde geëindig het in die o.23-vroue se kompetisie. – Sportredaksie